CELEX: 62011TN0370
Language: sk
Date: 2011-07-08 00:00:00
Title: Vec T-370/11: Žaloba podaná 8. júla 2011 — Poľsko/Komisia

1.10.2011   
            
            
               SK
            
            
               Úradný vestník Európskej únie
            
            
               C 290/9
            
         Žaloba podaná 8. júla 2011 — Poľsko/Komisia
   (Vec T-370/11)
   2011/C 290/12
   Jazyk konania: poľština
   
      Účastníci konania
   
   
      Žalobkyňa: Poľská republika (v zastúpení: M. Szpunar, štátny tajomník)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               určil, že rozhodnutie Európskej komisie 2011/278/EÚ z 27. apríla 2011 [oznámené pod číslom K(2011) 2772], ktorým sa ustanovujú prechodné pravidlá harmonizácie bezodplatného prideľovania emisných kvót podľa článku 10a smernice 2003/87/ES, platné v celej Únii (Ú. v. EÚ L 130, s. 1) je v celom rozsahu neplatné,
            
         
               —
            
            
               uložil Európskej komisii povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza štyri žalobné dôvody.
   
               1.
            
            
               Prvý žalobný dôvod:
               
                           —
                        
                        
                           Porušenie článku 194 ods. 2 druhého pododseku Zmluvy o fungovaní Európskej únie v spojení s článkom 192 ods. 2 písm. c) tým, že sa nezohľadnili palivové špecifiká jednotlivých členských štátov a že sa stanovili referenčné úrovne produktov podľa referenčnej účinnosti zemného plynu a toto palivo sa použilo ako referenčné palivo.
                        
                     
         
               2.
            
            
               Druhý žalobný dôvod:
               
                           —
                        
                        
                           Porušenie zásady rovnosti zaobchádzania, ako aj článku 191 ods. 2 a 3 ZFEÚ tým, že sa pri prijímaní sporného rozhodnutia nezohľadnila rozdielna situácia v jednotlivých regiónoch Európskej únie.
                        
                     
         
               3.
            
            
               Tretí žalobný dôvod:
               
                           —
                        
                        
                           Porušenie článku 5 ods. 4 ZEÚ (zásada proporcionality) tým, že v spornom rozhodnutí sa stanovila referenčná úroveň na oveľa prísnejšom základe než vyžaduje vykonanie cieľov smernice 2003/87/ES.
                        
                     
         
               4.
            
            
               Štvrtý žalobný dôvod:
               
                           —
                        
                        
                           Porušenie článku 10a v spojení s článkom 1 smernice 2003/87/ES a absencia právomoci Európskej komisie prijať sporné opatrenie.